title: 2016 m. lapkričio 16 d. Europos Centrinio Banko sprendimas (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40)

text:
1.6.2017

               LT

               Europos Sąjungos oficialusis leidinys

               L 141/14

         EUROPOS CENTRINIO BANKO SPRENDIMAS (ES) 2017/933
   2016 m. lapkričio 16 d.
   dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 3 dalį,
   kadangi:

               (1)

               Tarybos reglamentu (ES) Nr. 1024/2013 (1) Europos Centriniam Bankui (ECB) pavedus priežiūros uždavinius, buvo mestas iššūkis ECB sprendimų priėmimo proceso veiksmingumui ir efektyvumui, atsižvelgiant į didelį sprendimų, susijusių su ECB bankų priežiūros uždaviniais, kuriuos reikia priimti, skaičių;

               (2)

               vadovaujantis Europos Sąjungos sutarties 13 straipsnio 2 dalimi, kiekviena institucija veikia neviršydama Sutartyse jai suteiktų įgaliojimų ir laikydamasi jose nustatytų procedūrų, sąlygų bei tikslų. Europos centrinių bankų sistemos ir Europos Centrinio Banko statuto (toliau – ECBS statutas) 9 straipsnio 3 dalyje numatyta, kad ECB yra du sprendimus priimantys organai: Valdančioji taryba ir Vykdomoji valdyba;

               (3)

               ECBS statuto 11 straipsnio 6 dalyje nustatoma, kad Vykdomoji valdyba yra atsakinga už ECB einamąją veiklą. Atsižvelgiant į tai Europos Centrinio Banko darbo reglamento (toliau – Darbo reglamentas), patvirtinto Sprendimu ECB/2004/2 (2), 10 straipsnio 1 ir 2 dalyse nustatyta, kad visiems ECB struktūriniams vienetams vadovauja Vykdomoji valdyba. Vadovaujantis Darbo reglamento 13m straipsnio 1 dalimi, Vykdomosios valdybos kompetencija ECB vidaus struktūros ir darbuotojų klausimais apima ir priežiūros uždavinius;

               (4)

               vadovaujantis Reglamento (ES) Nr. 1024/2013 25 straipsniu, ECB jam pavestus uždavinius privalo vykdyti nedarydamas poveikio savo uždaviniams, susijusiems su pinigų politika, ir atskirai nuo šių ir kitų uždavinių. 25 straipsnyje taip pat numatyta, kad darbuotojai, dalyvaujantys vykdant ECB šiuo reglamentu pavestus uždavinius, organizacijos struktūroje atskiriami nuo darbuotojų, vykdančių kitus ECB pavestus uždavinius, ir jie atsiskaito skirtingiems vadovams. Šis organizacinis atskyrimas, kai darbuotojai, dalyvaujantys vykdant Reglamentu (ES) Nr. 1024/2013 ECB pavestus uždavinius, atsiskaito Priežiūros valdybos pirmininkui, buvo įgyvendintas vadovaujantis Sprendimu ECB/2014/39 (3);

               (5)

               Vykdančioji valdyba nėra įgaliota priimti priežiūros sprendimų. Reglamento (ES) Nr. 1024/2013 26 straipsnio 1 dalimi buvo įsteigta vidaus įstaiga – Priežiūros valdyba, atsakinga už Reglamentu (ES) Nr. 1024/2013 ECB pavestų uždavinių planavimą ir vykdymą. Vadovaujantis Reglamento (ES) Nr. 1024/2013 26 straipsnio 8 dalimi, Priežiūros valdyba atlieka parengiamąjį darbą, susijusį su ECB pavestais priežiūros uždaviniais, ir pateikia Valdančiajai tarybai užbaigtus sprendimų projektus, kurie priimami, jei pastaroji jiems neprieštarauja. Priežiūros valdyba nėra ECB sprendimus priimantis organas pagal Sutarties dėl Europos Sąjungos veikimo (SESV) 129 straipsnio 1 dalį ir ECBS statuto 9 straipsnio 3 dalį;

               (6)

               Europos Sąjungos Teisingumo Teismo (ESTT) praktikoje buvo konstatuota, kad sprendimų delegavimo procedūra, atsižvelgiant į didelį sprendimų, kuriuos turi priimti institucija, skaičių, gali būti reikalinga tam, kad institucija galėtų atlikti savo pareigas. ESTT pripažino, kad sprendimus priimančio organo veiklos užtikrinimas atitinka visoms institucinėms sistemoms būdingą principą (4). Taigi institucijai suteikti įgaliojimai apima teisę deleguoti, vadovaujantis SESV nuostatomis, tam tikrus įgaliojimus, laikantis atitinkamos institucijos nustatytų sąlygų. Todėl Sąjungos institucija gali nustatyti organizacines priemones, kuriomis įgaliojimai deleguojami institucijos vidaus sprendimus priimantiems organams su sąlyga, kad tokios priemonės yra pagrįstos ir atitinka proporcingumo principą;

               (7)

               ECB ir jo sprendimus priimančių organų vidaus struktūrai reikalingas bendrasis pamatinis sprendimas dėl delegavimo. Teisinėms priemonėms, kurių priėmimą leidžiama deleguoti, priskiriami priežiūros sprendimai, apibrėžti Europos Centrinio Banko reglamento (ES) Nr. 468/2014 (ECB/2014/17) (5) 2 straipsnio 26 dalyje, ir nurodymai, susiję su priežiūros uždaviniais, kaip numatyta Darbo reglamento 17a straipsnio 3 dalyje. Šiame bendrajame pamatiniame sprendime turėtų būti detalizuota konkrečių priežiūros sprendimų priėmimo procedūra ir nustatytos Vykdomosios valdybos ir ECB struktūrinių vienetų vadovų, kuriems yra deleguoti sprendimų priėmimo įgaliojimai, atsakomybės sritys. Šis bendrasis pamatinis sprendimas neturėtų turėti įtakos ECB priežiūros uždavinių vykdymui ir neturėtų daryti poveikio Priežiūros valdybos įgaliojimams siūlyti užbaigtus sprendimų projektus Valdančiajai tarybai;

               (8)

               atsižvelgiant į šias aplinkybes, Valdančioji taryba turėtų priimti delegavimo sprendimus pagal šį bendrąjį pamatinį sprendimą, taikant neprieštaravimo procedūrą pagal Reglamento (ES) Nr. 1024/2013 26 straipsnio 8 dalį. Tai atitinka ESTT praktiką, kurioje nurodoma, kad delegavimo sprendimas turi būti priimtas pagal tą pačią procedūrą, kuri būtų taikoma ir tuomet, jei galutinį sprendimą turėtų priimti deleguojanti institucija. Priežiūros valdyba gali bet kada Valdančiajai tarybai pateikti pasiūlymą dėl užbaigto sprendimo projekto, vadovaujantis Reglamento (ES) Nr. 1024/2013 26 straipsnio 8 dalimi, kuriuo siūloma panaikinti ar iš dalies pakeisti konkretų delegavimo sprendimą. Toks panaikinimas ar dalinis pakeitimas neturėtų daryti poveikio jau priimtiems deleguotiesiems sprendimams. Sprendimai, nepatenkantys į delegavimo sprendimo sritį, privalo būti priimami pagal neprieštaravimo procedūrą,

         PRIĖMĖ ŠĮ SPRENDIMĄ:
   1 straipsnis
   Papildomas pobūdis
   Šis sprendimas papildo Darbo reglamentą.
   2 straipsnis
   Dalykas ir taikymo sritis
   Šiame sprendime nustatomos aiškiai apibrėžtų Valdančiosios tarybos sprendimų priėmimo įgaliojimų, susijusių su priežiūros teisinėmis priemonėmis, delegavimo taisyklės.
   3 straipsnis
   Apibrėžtys
   Šiame sprendime vartojami terminai turi tokią pačią reikšmę, kaip ir Darbo reglamente apibrėžti terminai; be to, vartojamos ir šios apibrėžtys:
   1)   priežiūros teisinė priemonė– teisinė priemonė, susijusi su ECB priežiūros uždaviniais;
   2)   delegavimo sprendimas– Valdančiosios tarybos sprendimas deleguoti ECB struktūrinių vienetų vadovams įgaliojimus priimti sprendimus, susijusius su priežiūros teisinėmis priemonėmis;
   3)   paskyrimo sprendimas– Vykdomosios valdybos sprendimas paskirti vieną ar daugiau ECB struktūrinių vienetų vadovų ir pavesti jiems priimti sprendimus delegavimo sprendimo pagrindu;
   4)   deleguotasis sprendimas– sprendimas dėl priežiūros teisinių priemonių, priimamas įgyvendinant deleguotuosius sprendimų priėmimo įgaliojimus.
   4 straipsnis
   Delegavimo sprendimai
   Valdančioji taryba gali deleguoti sprendimų priėmimo įgaliojimus, susijusius su priežiūros teisinėmis priemonėmis, ECB struktūrinių vienetų vadovams, priimdama delegavimo sprendimą pagal Reglamento (ES) Nr. 1024/2013 26 straipsnio 8 dalyje nustatytą procedūrą. Delegavimo sprendime išsamiai nustatoma deleguojamo klausimo sritis ir tokių įgaliojimų įgyvendinimo sąlygos; šis sprendimas įsigalioja nuo Vykdomosios valdybos paskyrimo sprendimo pagal 5 straipsnį priėmimo.
   5 straipsnis
   Paskyrimo sprendimai
   1.   Vykdomoji valdyba, pasikonsultavusi su Priežiūros valdybos pirmininku ir priimdama paskyrimo sprendimą, gali paskirti vieną ar daugiau ECB struktūrinių vienetų vadovų ir pavesti jiems priimti sprendimus remiantis delegavimo sprendimu.
   2.   1 dalyje nurodyti ECB struktūrinių vienetų vadovai parenkami iš ECB struktūrinių vienetų vadovų, dalyvaujančių vykdant priežiūros uždavinius, kurie organizacijos struktūroje yra atskirti nuo tų darbuotojų, kurie dalyvauja vykdant kitus Reglamento (ES) Nr. 1024/2013 25 straipsniu ECB pavestus uždavinius. Atrenkant ECB struktūrinių vienetų vadovus taip pat atsižvelgiama į delegavimo sprendimo svarbą ir adresatų, kuriems reikia išsiųsti deleguotuosius sprendimus, skaičių.
   6 straipsnis
   Deleguotieji sprendimai
   1.   Deleguotuosius sprendimus savo vardu priima ir už juos atsako Valdančioji taryba.
   2.   Paskyrus vieną ECB struktūrinio vieneto vadovą pagal 5 straipsnio 1 dalį sprendimams pagal delegavimo sprendimą priimti, deleguotuosius sprendimus pasirašo minėtas ECB struktūrinio vieneto vadovas. Paskyrus daugiau nei vieną ECB struktūrinio vieneto vadovą pagal 5 straipsnio 1 dalį sprendimams pagal delegavimo sprendimą priimti, deleguotuosius sprendimus pasirašo paskirtieji ECB struktūrinių vienetų vadovai, patvirtinę deleguotąjį sprendimą.
   7 straipsnis
   Deleguotųjų sprendimų registravimas ir pranešimas apie juos
   1.   Priežiūros valdybos sekretoriatas registruoja visus deleguotuosius sprendimus, priimtus vadovaujantis šiuo sprendimu, ir kartą per mėnesį apie tokius sprendimus praneša Valdančiosios tarybos sekretoriatui.
   2.   Valdančiosios tarybos sekretoriatas kartą per ketvirtį Valdančiajai tarybai ir Priežiūros valdybai pateikia ataskaitą apie deleguotųjų sprendimo priėmimo įgaliojimų, susijusių su priežiūros teisinėmis priemonėmis, įgyvendinimą.
   8 straipsnis
   Deleguotųjų sprendimų peržiūra
   1.   Deleguotiesiems sprendimams gali būti taikoma vidaus administracinė peržiūra vadovaujantis Reglamento (ES) Nr. 1024/2013 24 straipsniu ir Sprendime ECB/2014/16 (6) nustatyta tvarka.
   2.   Atlikdama tokią administracinę peržiūrą, Priežiūros valdyba atsižvelgia į Administracinės peržiūros valdybos nuomonę ir pateikia Valdančiajai tarybai priimti naują sprendimo projektą pagal Reglamento (ES) Nr. 1024/2013 26 straipsnio 8 dalyje nustatytą neprieštaravimo procedūrą.
   9 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2016 m. lapkričio 16 d.

            ECB Pirmininkas

         Mario DRAGHI

      (1)  2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).

      (2)  2004 m. vasario 19 d. Sprendimas ECB/2004/2 dėl Europos Centrinio Banko darbo reglamento patvirtinimo (OL L 80, 2004 3 18, p. 33).

      (3)  2014 m. rugsėjo 17 d. Sprendimas ECB/2014/39 dėl Europos Centrinio Banko pinigų politikos ir priežiūros funkcijų atskyrimo įgyvendinimo (OL L 300, 2014 10 18, p. 57).

      (4)  1986 m. rugsėjo 23 d. Teisingumo Teismo sprendimo AKZO Chemie BV and AKZO Chemie UK Ltd prieš Komisiją, 5/85, ECLI:EU:C:1986:328, 37 dalis ir 2005 m. gegužės 26 d. Teisingumo Teismo sprendimo Carmine Salvatore Tralli prieš ECB, C-301/02 P, ECLI:EU:C:2005:306, 59 dalis.

      (5)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).

      (6)  2014 m. balandžio 14 d. Sprendimas ECB/2014/16 dėl Administracinės peržiūros valdybos įsteigimo ir jos veiklos taisyklių (OL L 175, 2014 6 14, p. 47).


title: 2016 m. kovo 9 d. Komisijos sprendimas, kuriuo įsteigiama Komisijos elektros energijos tinklų jungiamųjų linijų pralaidumo tikslinių rodiklių ekspertų grupė

text:
10.3.2016

               LT

               Europos Sąjungos oficialusis leidinys

               C 94/2

         KOMISIJOS SPRENDIMAS
   2016 m. kovo 9 d.
   kuriuo įsteigiama Komisijos elektros energijos tinklų jungiamųjų linijų pralaidumo tikslinių rodiklių ekspertų grupė
   (2016/C 94/02)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Europos Vadovų Taryba 2014 m. kovo 20–21 d. susitikime paragino sparčiai įgyvendinti visas priemones, kad būtų pasiektas tikslas tarpusavyje sujungti bent 10 % visų valstybių narių įrengtųjų elektros energijos gamybos pajėgumų. Europos Vadovų Taryba paragino Komisiją pasiūlyti konkrečius iki 2030 m. pasiektinus jungiamųjų linijų pralaidumo tikslus;

               (2)

               Komisijos komunikate „Europos energetinio saugumo strategija“ (1) pasiūlyta, atsižvelgiant į išlaidų aspektus ir prekybinių mainų atitinkamuose regionuose potencialą, esamą 2030 m. elektros energijos tinklų jungiamųjų linijų pralaidumo 10 % tikslinį rodiklį padidinti iki 15 %;

               (3)

               Europos Vadovų Taryba 2014 m. spalio 23–24 d. susitikime paragino Komisiją reguliariai teikti Europos Vadovų Tarybai ataskaitas, kad iki 2030 m. būtų pasiektas Komisijos pasiūlytas 15 % tikslinis rodiklis, ir paragino šio tikslo siekti visų pirma įgyvendinant bendro intereso projektus;

               (4)

               komunikate „Atsparios energetikos sąjungos ir perspektyvios klimato kaitos politikos pagrindų strategija“ (2) Komisija priminė, kad elektros energijos tinklams nustatytas konkretus mažiausias iki 2020 m. pasiektinas jungiamųjų linijų pralaidumo tikslinis rodiklis – 10 % valstybių narių įrengtųjų elektros energijos gamybos pajėgumų. Tame pačiame komunikate Komisija nurodė 2016 m. pranešianti, kokių priemonių būtina imtis, kad iki 2030 m. būtų pasiektas 15 % tikslinis rodiklis;

               (5)

               komunikate „Siekiant elektros energijos tinklų jungiamųjų linijų pralaidumo 10 % tikslinio rodiklio“ (3) Komisija pabrėžė, kad tam, kad būtų sukurta elektros energijos vidaus rinka, visų pirma panaikinta elektros energijos salų atskirtis, užtikrintas patikimas energijos tiekimas visiems vartotojams ir padidinta iš kintamųjų atsinaujinančiųjų energijos išteklių gaunamos elektros energijos dalis, reikia didesnio nei 10 % jungiamųjų linijų pralaidumo, todėl ES ir valstybės narės turėtų veikti orientuodamosi į būtinybę užtikrinti, kad iki 2030 m. visos valstybės narės užtikrintų bent 15 % jungiamųjų linijų pralaidumą;

               (6)

               Europos Vadovų Taryba 2015 m. kovo 19–20 d. susitikime paragino sparčiau įgyvendinti elektros energijos ir dujų infrastruktūros, be kita ko, jungiamųjų linijų ir jungiamųjų dujotiekių, visų pirma su periferiniais regionais, projektus, kad būtų užtikrintas energetinis saugumas ir tinkamas energijos vidaus rinkos veikimas;

               (7)

               kartu dėl valstybių narių geografinės padėties, energijos rūšių derinio struktūros ir tiekimo struktūros skirtumų kiekvienu konkrečiu atveju turėtų būti taikomas atskiras metodas, nustatytas nuodugniai įvertinus esamas kliūtis ir atsižvelgiant į išlaidas. Puikią galimybę diskutuoti ir sutarti dėl tolesnių veiksmų suteiks regioninio bendradarbiavimo struktūros – Europos Parlamento ir Tarybos reglamentu (ES) Nr. 347/2013 (4) (TEN-E reglamentas) įsteigtos elektros energijos srities regioninės grupės ir atitinkamos energetikos infrastruktūros aukšto lygio darbo grupės;

               (8)

               šios aukšto lygio darbo grupės suteikia techniniam darbui politinį aspektą, strateginę kryptį, nustato politikos gaires ir padeda nustatyti ir remti atitinkamų regionų prioritetinius projektus. Be 2015 m. pertvarkytos Baltijos energijos rinkos jungčių plano (BEMIP) aukšto lygio darbo grupės, tais pačiais metais įsteigtos dvi naujos aukšto lygio darbo grupės: aukšto lygio darbo grupė Pietų ir Vakarų Europos (Pirėnų pusiasalio) tinklų jungiamųjų linijų klausimais ir Vidurio ir Pietryčių Europos dujų tinklų sujungiamumo (CESEC) aukšto lygio darbo grupė;

               (9)

               turėtų būti įsteigta grupė, kuri teiktų Komisijai ir regioninio bendradarbiavimo struktūroms technines konsultacijas dėl to, kaip geriausia perteikti jungiamųjų linijų pralaidumo 15 % tikslinį rodiklį regioninio, šalies ir (arba) pasienio lygmens tiksliniais rodikliais, taip pat konsultacijas pagrindiniais techniniais klausimais, susijusiais su reikiamų jungiamųjų linijų įrengimu, įskaitant klausimus, susijusius su jungiamųjų linijų pralaidumo 10 % tikslinio rodiklio pasiekimu;

               (10)

               nustatant ekspertų grupės struktūrą, turėtų būti siekiama užtikrinti proporcingą atstovavimą atitinkamoms kompetencijos ir interesų sritims ir lyčių bei geografinės kilmės pusiausvyrą. Todėl grupę turėtų sudaryti Energetikos reguliavimo institucijų bendradarbiavimo agentūros (ACER), Europos perdavimo sistemos operatorių tinklų (ENTSO), visų pirma Europos elektros energijos perdavimo sistemos operatorių tinklo, atstovai, taip pat ekspertai ir atitinkamų organizacijų, atstovaujančių pramonės, akademiniam ir nevyriausybiniam sektoriams, atstovai, turintys reikiamos kompetencijos energijos vidaus rinkos ir elektros tinklų jungiamųjų linijų klausimais;

               (11)

               turėtų būti nustatytos grupės nariams taikomos informacijos atskleidimo taisyklės;

               (12)

               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (5),

         NUSPRENDĖ:
   1 straipsnis
   Dalykas
   Įsteigiama Elektros energijos tinklų jungiamųjų linijų pralaidumo tikslinių rodiklių ekspertų grupė (toliau – grupė).
   2 straipsnis
   Užduotys
   1.   Grupės užduotys:

               a)

               nustačius veiksnius, galinčius paveikti elektros energijos mainus tarp valstybių narių, teikti Komisijai technines konsultacijas dėl metodikos, pagal kurią, atsižvelgiant į išlaidų aspektus ir prekybinių mainų atitinkamuose regionuose potencialą, jungiamųjų linijų pralaidumo 15 % tikslinis rodiklis būtų perteikiamas iki 2030 m. pasiektinais regioninio, šalies ir (arba) pasienio lygmens tiksliniais rodikliais;

               b)

               gavus prašymą, teikti su 10 % tikslinio rodiklio pasiekimu susijusias technines konsultacijas, nustatyti įvairių rūšių riziką, galinčią sutrukdyti pasiekti šį rodiklį iki 2020 m., ir siūlyti Komisijai sprendimus, kurie padėtų šalinti įgyvendinimo kliūtis, visų pirma susijusias su projektų finansavimu ir leidimų išdavimo procedūromis.

         2.   Vykdydama 1 dalyje nustatytas užduotis, grupė reguliariai konsultuojasi su regioninio bendradarbiavimo struktūromis, t. y. Reglamentu (ES) Nr. 347/2013 įsteigtomis elektros energijos srities regioninėmis grupėmis ir atitinkamomis energetikos infrastruktūros aukšto lygio darbo grupėmis.
   3 straipsnis
   Konsultacijos
   Komisija ir Energetikos generalinis direktoratas gali konsultuotis su grupe visais su elektros energijos tinklų jungiamosiomis linijomis susijusiais klausimais.
   4 straipsnis
   Narystė
   1.   Grupę sudaro ne daugiau kaip 15 narių, atrinktų iš:

               a)

               Energetikos reguliavimo institucijų bendradarbiavimo agentūros (ACER);

               b)

               Europos elektros energijos ir dujų perdavimo sistemos operatorių tinklų (ENTSO-E ir ENTSO-G);

               c)

               Europos pramonės organizacijų ir asociacijų;

               d)

               akademinių ir mokslinių tyrimų organizacijų, kurios specializuojasi energijos vidaus rinkos ir energetikos infrastruktūros klausimais ir daugiausia dėmesio skiria elektros energijai;

               e)

               atitinkamų Europos nevyriausybinių organizacijų ir tarptautinių organizacijų, kurios specializuojasi energijos vidaus rinkos ir energetikos infrastruktūros klausimais ir daugiausia dėmesio skiria elektros energijai;

               f)

               individualiai paskirtų ekspertų, turinčių didelę kompetenciją 2 straipsnio 1 dalyje nurodytoje srityje.

         2.   Gali būti paskirta tiek pat pakaitinių narių, kiek skiriama narių. Pakaitiniai nariai skiriami laikantis tų pačių sąlygų, kokiomis skiriami nuolatiniai nariai; pakaitiniai nariai automatiškai pakeičia nedalyvaujančius ar savo pareigų negalinčius eiti narius.
   3.   Nariai, kurie nebegali veiksmingai dalyvauti grupės svarstymuose, kurie atsistatydina arba neatitinka 5 straipsnio 1 dalyje arba Sutarties 339 straipsnyje nustatytų sąlygų, nebekviečiami dalyvauti grupės posėdžiuose ir likusiam jų kadencijos laikotarpiui gali būti pakeisti kitais nariais.
   4.   Individualiai paskirti nariai veikia nepriklausomai ir vadovaudamiesi viešuoju interesu.
   5.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Skyrimas
   1.   Grupės narius, rinkdamasis iš 2 straipsnyje nurodytų sričių specialistų, atsiliepusių į kvietimą teikti paraiškas, skiria Energetikos generalinio direktorato generalinis direktorius.
   Kiekviena 4 straipsnio c, d ir e punktuose nurodyta organizacija pasiūlo savo atstovą ir pakaitinį atstovą. Energetikos generalinio direktorato generalinis direktorius gali atmesti pasiūlyto atstovo arba pakaitinio atstovo kandidatūrą, jei asmuo neatitinka kvietime teikti paraiškas nustatytų reikalavimų. Tokiais atvejais atitinkamos organizacijos prašoma paskirti kitą atstovą arba pakaitinį atstovą.
   4 straipsnio a ir b punktuose nurodyti nariai skiriami ne viešo konkurso būdu, o tiesiogiai.
   2.   Nariai skiriami dvejų su puse metų kadencijai, kuri gali būti vieną kartą atnaujinta.
   3.   Individualiai skiriamų narių atveju gali būti paskirta tiek pat pakaitinių narių, kiek skiriama narių. Pakaitiniai nariai skiriami laikantis tų pačių sąlygų, kokiomis skiriami nuolatiniai nariai. Pakaitiniai nariai automatiškai pakeičia nedalyvaujančius ar savo pareigų negalinčius eiti narius.
   4.   Organizacijų pavadinimai ir individualiai paskirtų narių vardai ir pavardės skelbiami Komisijos ekspertų grupių ir kitų panašių subjektų registre (toliau – registras).
   6 straipsnis
   Veikla
   1.   Grupei pirmininkauja Energetikos generalinio direktorato atstovas.
   2.   Energetikos generaliniam direktoratui sutikus, grupė gali sudaryti pogrupius konkretiems klausimams nagrinėti pagal grupės nustatytus įgaliojimus. Įvykdę jiems pavestas užduotis, tokie pogrupiai iš karto išformuojami.
   3.   Komisijos atstovas gali ad hoc principu pakviesti grupės arba pogrupio darbe dalyvauti grupei nepriklausančius ekspertus, turinčius specialiųjų žinių kuriuo nors į darbotvarkę įtrauktu klausimu. Be to, Komisijos atstovas gali suteikti stebėtojo statusą asmenims, Ekspertų grupių horizontaliųjų taisyklių 8 taisyklės 3 dalyje apibrėžtoms organizacijoms ir šalims kandidatėms.
   4.   Grupės narių atstovai ir pakaitiniai nariai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos saugumo taisyklių, susijusių su ES įslaptintos informacijos apsauga, nustatytų Komisijos sprendimuose (ES, Euratomas) 2015/443 (6) ir (ES, Euratomas) 2015/444 (7). Jei jie šių įpareigojimų nesilaiko, Komisija gali imtis visų tinkamų priemonių.
   5.   Grupių ir pogrupių posėdžiai rengiami Komisijos patalpose. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti Komisijos pareigūnai, kuriems svarbūs juose svarstomi klausimai.
   6.   Remdamasi standartinėmis ekspertų grupių darbo tvarkos taisyklėmis, grupė priima savo darbo tvarkos taisykles.
   7.   Visi atitinkami dokumentai (pavyzdžiui, darbotvarkės, posėdžių protokolai ir dalyvių pareiškimai) pateikiami arba Ekspertų grupių registre, arba specialioje interneto svetainėje, registre pateikiant į ją nuorodą. Prieiga prie specialių interneto svetainių suteikiama netaikant reikalavimo registruotis ir jokių kitų apribojimų. Numatomos dokumentų skelbimo išimtys, taikytinos tais atvejais, jei paviešinus dokumentą būtų pakenkta viešajam arba privačiajam interesui, kaip nurodyta Europos Parlamento ir Tarybos reglamento (EB) Nr. 1049/2001 (8) 4 straipsnyje.
   7 straipsnis
   Posėdžių išlaidos
   1.   Grupės veikloje dalyvaujantiems asmenims už jų teikiamas paslaugas neatlyginama.
   2.   Grupės veikloje dalyvaujančių asmenų patirtas kelionės ir pragyvenimo išlaidas atlygina Komisija pagal galiojančias Komisijos nuostatas (9).
   3.   Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   8 straipsnis
   Taikymas
   Šis sprendimas taikomas penkerius metus nuo jo priėmimo dienos.

      Priimta Briuselyje 2016 m. kovo 9 d.

            Komisijos vardu

         Miguel ARIAS CAÑETE

            Komisijos narys

      (1)  COM(2014) 330 final.

      (2)  COM(2015) 80 final.

      (3)  COM(2015) 82 final.

      (4)  2013 m. balandžio 17 d. Europos Parlamento ir Tarybos reglamentas (ES) Nr. 347/2013 dėl transeuropinės energetikos infrastruktūros gairių, kuriuo panaikinamas Sprendimas Nr. 1364/2006/EB ir kuriuo iš dalies keičiami reglamentai (EB) Nr. 713/2009, (EB) Nr. 714/2009 ir (EB) Nr. 715/2009 (OL L 115, 2013 4 25, p. 39).

      (5)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (6)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).

      (7)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).

      (8)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43). Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinėms konsultacijoms, patikrinimams, tyrimams, auditui ir institucijos sprendimų priėmimo procesui.

      (9)  2007 m. gruodžio 5 d. Komisijos sprendimas C(2007) 5858 „Komisijoje nedirbančių asmenų, kurie pakviesti dalyvauti posėdžiuose kaip ekspertai, patirtų išlaidų atlyginimo taisyklės“.


title: 2011/643/ES: 2011 m. rugsėjo 22 d. Tarybos sprendimas dėl Regionų komiteto Vokietijai atstovaujančių trijų narių ir Vokietijai atstovaujančių keturių pakaitinių narių skyrimo

text:
1.10.2011

               LT

               Europos Sąjungos oficialusis leidinys

               L 255/11

         TARYBOS SPRENDIMAS
   2011 m. rugsėjo 22 d.
   dėl Regionų komiteto Vokietijai atstovaujančių trijų narių ir Vokietijai atstovaujančių keturių pakaitinių narių skyrimo
   (2011/643/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Karl-Heinz KLÄR, Kerstin KIESSLER ir Rolf HARLINGHAUSEN kadencijai tapo laisvos trys Regionų komiteto narių vietos. Pasibaigus Nicole MORSBLECH, Peter STRAUB, Michael GWOSDZ ir Jacqueline KRAEGE kadencijai tapo laisvos keturios Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d., į Regionų komitetą skiriami:

               a)

               nariais:

                           —

                           Dr. Eva QUANTE-BRANDT, Staatsrätin, Mitglied des Senats der Freien Hansestadt Bremen

                           —

                           Margit CONRAD, Bevollmächtigte des Landes Rheinland-Pfalz beim Bund und für Europa

                           —

                           Barbara DUDEN, Mitglied des Europaausschusses der Hamburgischen Bürgerschaft

                     ir

               b)

               pakaitiniais nariais:

                           —

                           Ulrike HÖFKEN, Ministerin für Umwelt, Landwirtschaft, Ernährung, Weinbau und Forsten

                           —

                           Nils WIECHMANN, Mitglied des Landtages

                           —

                           Heino VAHLDIECK, Mitglied des Europaausschusses der Hamburgischen Bürgerschaft

                           —

                           Peter FRIEDRICH, Minister für Bundesrat, Europa und internationale Angelegenheiten.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. rugsėjo 22 d.

            Tarybos vardu

            Pirmininkas

         J. MILLER

      (1)  OL L 348, 2009 12 28, p. 22.

      (2)  OL L 12, 2010 1 19, p. 11.


title: 2010/414/CFSP: 2010 m. liepos 26 d. Tarybos sprendimas 2010/414/BUSP, kuriuo iš dalies keičiamas Sprendimas 2010/127/BUSP dėl ribojančių priemonių Eritrėjai

text:
27.7.2010

               LT

               Europos Sąjungos oficialusis leidinys

               L 195/74

         TARYBOS SPRENDIMAS 2010/414/BUSP
   2010 m. liepos 26 d.
   kuriuo iš dalies keičiamas Sprendimas 2010/127/BUSP dėl ribojančių priemonių Eritrėjai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2010 m. kovo 1 d. Taryba priėmė Sprendimą 2010/127/BUSP dėl ribojančių priemonių Eritrėjai (1), kuriuo įgyvendinama Jungtinių Tautų Saugumo Tarybos rezoliucija 1907 (2009).

               (2)

               Sprendime 2010/127/BUSP numatyti atvykimo apribojimai ir finansinės ribojamosios priemonės, taikomi Jungtinių Tautų Saugumo Tarybos arba kompetentingo Sankcijų komiteto į sąrašą įtrauktiems asmenims ir subjektams, taip pat draudimas tiekti, parduoti arba perduoti ginklus ir karinę įrangą tiems nurodytiems asmenims ir subjektams, taip pat teikti susijusią pagalbą ir paslaugas.

               (3)

               Pagal tvarką, reglamentuojančią Sprendimo 2010/127/BUSP priedo pakeitimų darymą, turėtų būti numatytas reikalavimas į sąrašą įtrauktiems asmenims ir subjektams pranešti jų įtraukimo į sąrašą priežastis, kurias nurodė Sankcijų komitetas, kad jie galėtų pateikti savo pastabas. Jeigu pateikiamos pastabos arba pateikiama naujų esminių įrodymų, Taryba turėtų peržiūrėti savo sprendimą atsižvelgdama į tas pastabas ir atitinkamai apie tai informuoti atitinkamą asmenį arba subjektą.

               (4)

               Šiuo sprendimu gerbiamos pagrindinės teisės ir laikomasi principų, pripažintų visų pirma Europos Sąjungos pagrindinių teisių chartijoje, ypač teisė į veiksmingą teisinę gynybą ir teisingą bylos nagrinėjimą, teisė į nuosavybę ir teisė į asmens duomenų apsaugą. Šis sprendimas turėtų būti taikomas gerbiant tas teises ir laikantis tų principų.

               (5)

               Šiuo sprendimu taip pat visiškai gerbiami valstybių narių įsipareigojimai pagal Jungtinių Tautų Chartiją ir teisiškai privalomas Jungtinių Tautų Saugumo Tarybos rezoliucijų pobūdis.

               (6)

               Tam tikroms priemonėms įgyvendinti reikia tolesnių Sąjungos veiksmų,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/127/BUSP iš dalies keičiamas taip:

               1.

               7 straipsnis pakeičiamas taip:
               „7 straipsnis
               Taryba sudaro priede pateikiamą sąrašą ir daro jo pakeitimus remdamasi tuo, ką nustato Jungtinių Tautų Saugumo Taryba arba Sankcijų komitetas.“;

               2.

               Įterpiami šie straipsniai:
               „7a straipsnis
               1.   Jei Jungtinių Tautų Saugumo Taryba arba Sankcijų komitetas įtraukia į sąrašą asmenį arba subjektą, Taryba šį asmenį arba subjektą nurodo priede. Taryba tiesiogiai, jei adresas žinomas, arba netiesiogiai, t. y. viešai paskelbdama pranešimą, atitinkamam asmeniui arba subjektui praneša apie savo sprendimą, įskaitant įtraukimo į sąrašą priežastis, taip suteikdama jiems galimybę pateikti pastabas.
               2.   Jeigu pateikiamos pastabos arba pateikiama naujų esminių įrodymų, Taryba peržiūri savo sprendimą ir atitinkamai apie tai informuoja susijusį asmenį arba subjektą.
               7b straipsnis
               1.   Priede pateikiamos asmenų ir subjektų įtraukimo į sąrašą priežastys, kurias yra nurodę Jungtinių Tautų Saugumo Taryba arba Sankcijų komitetas.
               2.   Priede taip pat pateikiama Jungtinių Tautų Saugumo Tarybos arba Sankcijų komiteto suteikta informacija, jeigu ji turima, kurios reikia atitinkamiems asmenis arba subjektams nustatyti. Apie asmenis gali būti pateikiama tokia informacija: vardas, pavardė, įskaitant slapyvardžius, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, bei pareigos ar profesija. Apie subjektus gali būti pateikiama tokia informacija: pavadinimai, registracijos vieta ir data, registracijos numeris ir veiklos vykdymo vieta. Priede taip pat nurodoma Jungtinių Tautų Saugumo Tarybos arba Sankcijų komiteto sprendimo įtraukti į sąrašą data.“.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. liepos 26 d.

            Tarybos vardu

            Pirmininkė

         C. ASHTON

      (1)  OL L 51, 2010 3 2, p. 19.


title: 2014/692/ES, Euratom: 2014 m. rugsėjo 29 d. Tarybos sprendimas, kuriuo iš dalies keičiamos Tarybos darbo tvarkos taisyklės

text:
3.10.2014

               LT

               Europos Sąjungos oficialusis leidinys

               L 289/18

         TARYBOS SPRENDIMAS
   2014 m. rugsėjo 29 d.
   kuriuo iš dalies keičiamos Tarybos darbo tvarkos taisyklės

      (2014/692/ES, Euratom)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 240 straipsnio 3 dalį,
   kadangi:

               (1)

               nuo 2014 m. lapkričio 1 d., kai Taryba aktą turi priimti spręsdama kvalifikuota balsų dauguma, turi būti patikrinama, ar kvalifikuotą balsų daugumą sudarančios valstybės narės atstovauja ne mažiau kaip 65 % Sąjungos gyventojų skaičiaus;

               (2)

               iki 2017 m. kovo 31 d., kai Taryba aktą turi priimti spręsdama kvalifikuota balsų dauguma, Tarybos narys gali reikalauti, kad tas aktas būtų priimtas kvalifikuota balsų dauguma, apibrėžta Protokolo Nr. 36 dėl pereinamojo laikotarpio nuostatų, pridėto prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties, 3 straipsnio 3 dalyje. Tokiu atveju Tarybos narys gali prašyti atlikti patikrinimą siekiant užtikrinti, kad kvalifikuotą balsų daugumą sudarančios valstybės narės atstovauja ne mažiau kaip 62 % bendro Sąjungos gyventojų skaičiaus. Tam, kad tai būtų tinkamai užregistruota, Tarybos nario prašymas pagal Protokolo Nr. 36 3 straipsnio 2 dalį turėtų būti pateikiamas raštu Generaliniam sekretoriui arba žodžiu Nuolatinių atstovų komiteto arba Tarybos posėdyje. Žodžiu pateikiamas prašymas turėtų būti registruojamas posėdžio protokole;

               (3)

               tų procentinių dalių apskaičiavimo tikslais Tarybos darbo tvarkos taisyklėse (1) (toliau – Darbo tvarkos taisyklės) turėtų būti nustatyti gyventojų skaičiai ir jų santykį su Sąjungos gyventojų skaičiumi atitinkančios procentinės dalys;

               (4)

               todėl Darbo tvarkos taisyklės turėtų būti atitinkamai iš dalies pakeistos,

         PRIĖMĖ ŠĮ SPRENDIMĄ:
   1 straipsnis
   Darbo tvarkos taisyklės iš dalies keičiamos taip:

               1.

               11 straipsnio 5 dalis pakeičiama taip:
               „5.   Kai Tarybai reikia spręsti kvalifikuota balsų dauguma, 65 % Sąjungos gyventojų skaičiaus arba (kai ne visos valstybės narės dalyvauja balsavime) dalyvaujančių valstybių narių gyventojų skaičiaus ir minimalus Tarybos narių, atstovaujančių daugiau kaip 35 % dalyvaujančių valstybių narių gyventojų, skaičius apskaičiuojamas remiantis III priede išdėstytais gyventojų skaičiais. Šie skaičiai taip pat taikomi laikotarpiu nuo 2014 m. lapkričio 1 d. iki 2017 m. kovo 31 d. kai pagal Protokolo Nr. 36 dėl pereinamojo laikotarpio nuostatų, pridėto prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties, 3 straipsnio 2 dalį Tarybos narys prašo, kad aktas būtų priimtas kvalifikuota balsų dauguma, apibrėžta to straipsnio 3 dalyje, ir Tarybos narys prašo, kad būtų patikrinta, ar kvalifikuotą balsų daugumą sudarančios valstybės narės atstovauja bent 62 % viso Sąjungos gyventojų skaičiaus.“

               2.

               11 straipsnis papildomas šia dalimi:
               „6.   Nuo kiekvienų metų sausio 1 d. Taryba, remdamasi praėjusių metų rugsėjo 30 d. Europos Sąjungos statistikos tarnybos turimais duomenimis, pakeičia III priede nurodytus skaičius. Tas sprendimas skelbiamas Europos Sąjungos oficialiajame leidinyje.“

               3.

               III priedas pakeičiamas taip:

                  „III PRIEDAS
                  Duomenys apie Sąjungos gyventojų skaičių ir kiekvienos valstybės narės gyventojų skaičių, skirti nuostatoms dėl kvalifikuotos balsų daugumos Taryboje įgyvendinti
                  Įgyvendinant ES sutarties 16 straipsnio 4 dalį, SESV 238 straipsnio 2 ir 3 dalis bei Protokolo Nr. 36 3 straipsnio 2 dalį, Sąjungos gyventojų skaičius ir kiekvienos valstybės narės gyventojų skaičius bei kiekvienos valstybės narės gyventojų skaičiaus santykį su Sąjungos gyventojų skaičiumi atitinkančios procentinės dalys laikotarpiui nuo 2014 m. lapkričio 1 d. iki 2014 m. gruodžio 31 d. yra tokie:

                              Valstybė narė

                              Gyventojų skaičius (× 1 000)

                              Sąjungos gyventojų skaičiaus procentinė dalis

                              Vokietija

                              80 523,7

                              15,93

                              Prancūzija

                              65 633,2

                              12,98

                              Jungtinė Karalystė

                              63 730,1

                              12,61

                              Italija

                              59 685,2

                              11,81

                              Ispanija

                              46 704,3

                              9,24

                              Lenkija

                              38 533,3

                              7,62

                              Rumunija

                              20 057,5

                              3,97

                              Nyderlandai

                              16 779,6

                              3,32

                              Belgija

                              11 161,6

                              2,21

                              Graikija

                              11 062,5

                              2,19

                              Čekija

                              10 516,1

                              2,08

                              Portugalija

                              10 487,3

                              2,07

                              Vengrija

                              9 908,8

                              1,96

                              Švedija

                              9 555,9

                              1,89

                              Austrija

                              8 451,9

                              1,67

                              Bulgarija

                              7 284,6

                              1,44

                              Danija

                              5 602,6

                              1,11

                              Suomija

                              5 426,7

                              1,07

                              Slovakija

                              5 410,8

                              1,07

                              Airija

                              4 591,1

                              0,91

                              Kroatija

                              4 262,1

                              0,84

                              Lietuva

                              2 971,9

                              0,59

                              Slovėnija

                              2 058,8

                              0,41

                              Latvija

                              2 023,8

                              0,40

                              Estija

                              1 324,8

                              0,26

                              Kipras

                              865,9

                              0,17

                              Liuksemburgas

                              537,0

                              0,11

                              Мalta

                              421,4

                              0,08

                              Iš viso

                              505 572,5

                              100“

                              Mažiausias skaičius (62 %)

                              313 455,0

                              Mažiausias skaičius (65 %)

                              328 622,1

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2014 m. lapkričio 1 d.

      Priimta Briuselyje 2014 m. rugsėjo 29 d.

            Tarybos vardu

            Pirmininkas

         S. GOZI

      (1)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).


title: 2016 m. spalio 11 d. Europos Parlamento ir Tarybos sprendimas (ES) 2016/1856 dėl Europos Sąjungos solidarumo fondo lėšų mobilizavimo siekiant suteikti Graikijai pagalbą

text:
20.10.2016

               LT

               Europos Sąjungos oficialusis leidinys

               L 284/21

         EUROPOS PARLAMENTO IR TARYBOS SPRENDIMAS (ES) 2016/1856
   2016 m. spalio 11 d.
   dėl Europos Sąjungos solidarumo fondo lėšų mobilizavimo siekiant suteikti Graikijai pagalbą
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (1), ypač į jo 4 straipsnio 3 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 11 punktą,
   atsižvelgdami į Europos Komisijos pasiūlymą,
   kadangi:

               (1)

               Europos Sąjungos solidarumo fondo (toliau – Fondas) tikslas – suteikti Sąjungai galimybę greitai, veiksmingai ir lanksčiai reaguoti nelaimės atvejais, kad būtų parodytas solidarumas su gaivalinių nelaimių ištiktų regionų gyventojais;

               (2)

               didžiausia Fondui numatyta metinė suma neturi viršyti 500 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 10 straipsnyje;

               (3)

               2016 m. vasario 5 d. Graikija pateikė paraišką mobilizuoti Fondo lėšas po 2015 m. lapkričio mėn. Jonijos salas sukrėtusio žemės drebėjimo;

               (4)

               Graikijos paraiška tenkina finansinės paramos teikimo iš Fondo lėšų sąlygas, kaip nustatyta Reglamento (EB) Nr. 2012/2002 4 straipsnyje;

               (5)

               todėl Fondo lėšos turėtų būti mobilizuotos siekiant suteikti finansinę paramą Graikijai;

               (6)

               Europos Parlamento ir Tarybos sprendimu (ES) 2016/252 (4) Europos Sąjungos solidarumo fondo lėšos buvo mobilizuotos siekiant skirti 50 mln. EUR įsipareigojimų ir mokėjimų asignavimų sumą avansams už 2016 finansinius metus mokėti. Tų asignavimų panaudota tik labai nedaug. Todėl visą dabar mobilizuojamą sumą galima finansuoti perskirstant turimus 2016 finansinių metų Sąjungos bendrojo biudžeto asignavimus, skirtus avansams mokėti;

               (7)

               siekiant kuo greičiau mobilizuoti Fondo lėšas, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2016 finansinių metų Sąjungos bendrajame biudžete iš Europos Sąjungos solidarumo fondo mobilizuojama 1 651 834 EUR įsipareigojimų ir mokėjimų asignavimų suma Graikijai.
   Pirmoje pastraipoje nurodyta mobilizuojama suma finansuojama 2016 finansinių metų Sąjungos bendrojo biudžeto asignavimais, mobilizuotais avansams mokėti. Avansams mokėti numatyti asignavimai atitinkamai sumažinami.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2016 m. spalio 11 d.

      Priimta Briuselyje 2016 m. spalio 11 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         I. KORČOK

      (1)  OL L 311, 2002 11 14, p. 3.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).

      (4)  2015 m. lapkričio 25 d. Europos Parlamento ir Tarybos sprendimas (ES) 2016/252 dėl Europos Sąjungos solidarumo fondo lėšų mobilizavimo avansams mokėti (OL L 47, 2016 2 24, p. 5).


title: 2017 m. rugpjūčio 16 d. Komisijos sprendimas, kuriuo iš dalies keičiamas Komisijos sprendimas 2009/427/EB, kuriuo sudaroma konsultacinė ekologinės gamybos ekspertų grupė

text:
18.8.2017

               LT

               Europos Sąjungos oficialusis leidinys

               C 273/3

         KOMISIJOS SPRENDIMAS
   2017 m. rugpjūčio 16 d.
   kuriuo iš dalies keičiamas Komisijos sprendimas 2009/427/EB, kuriuo sudaroma konsultacinė ekologinės gamybos ekspertų grupė
   (2017/C 273/03)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Sprendimu 2009/427/EB (1) Komisija sudarė konsultacinę ekologinės gamybos ekspertų grupę (toliau – grupė);

               (2)

               Sprendimo 2009/427/EB 4 straipsnio 5 dalyje nustatyta, kad grupės nariai skiriami trejų metų kadencijai su galimybe ją pratęsti. Ligšiolinė grupės patirtis parodė, kad trejų metų laikotarpis yra per trumpas, kad grupė galėtų visapusiškai įvykdyti jai tenkančias užduotis. Plėtojantis ekologinės gamybos sektoriui techninėms konsultacijoms dėl ekologinės gamybos tenka svarbus vaidmuo. Leidimų suteikimo procedūrą, įskaitant technines konsultacijas dėl žemės ūkio praktikos ir cheminių medžiagų naudojimo, reikės pritaikyti prie būsimų su ekologine gamyba susijusių teisėkūros pokyčių. Taip pat būtina užtikrinti grupės darbo tęstinumą. Todėl Sprendime 2009/427/EB nustatytą grupės kadenciją reikėtų pratęsti iki ketverių metų;

               (3)

               todėl Sprendimas 2009/427/EB turėtų būti atitinkamai iš dalies pakeistas,

         NUSPRENDĖ:
   1 straipsnis
   Sprendimo 2009/427/EB 4 straipsnio 5 dalis pakeičiama taip:

      „5.   Grupės nariai skiriami ketverių metų kadencijai su galimybe ją pratęsti, bet negali eiti pareigų daugiau kaip tris kadencijas iš eilės. Jie eina pareigas, kol vadovaujantis 6 dalimi į jų vietą paskiriami kiti nariai arba iki savo kadencijos pabaigos.“

   2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. rugpjūčio 16 d.

            Komisijos vardu

         Phil HOGAN

            Komisijos narys

      (1)  2009 m. birželio 3 d. Komisijos sprendimas 2009/427/EB, kuriuo sudaroma konsultacinė ekologinės gamybos ekspertų grupė (OL L 139, 2009 6 5, p. 29).


title: 2011/672/: 2011 m. spalio 10 d. Tarybos sprendimas dėl Europos ekonomikos ir socialinių reikalų komiteto Rumunijai atstovaujančio nario skyrimo

text:
13.10.2011

               LT

               Europos Sąjungos oficialusis leidinys

               L 268/15

         TARYBOS SPRENDIMAS
   2011 m. spalio 10 d.
   dėl Europos ekonomikos ir socialinių reikalų komiteto Rumunijai atstovaujančio nario skyrimo
   (2011/672/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Rumunijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               pasibaigus Sorin Cristian STAN kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. rugsėjo 20 d., Liviu LUCA, Confederația Națională a Sindicatelor Libere din România FRĂȚIA, skiriamas Europos ekonomikos ir socialinių reikalų komiteto nariu.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2011 m. spalio 10 d.

            Tarybos vardu

            Pirmininkas

         A. KRASZEWSKI

      (1)  OL L 251, 2010 9 25, p. 8.


title: 2017 m. birželio 16 d. Tarybos sprendimas (ES) 2017/1249 dėl Europos Sąjungos ir Norvegijos Karalystės susitarimo dėl papildomų taisyklių, susijusių su išorės sienų ir vizų finansinės paramos priemone kaip Vidaus saugumo fondo dalimi 2014–2020 m. laikotarpiu, sudarymo Sąjungos vardu

text:
12.7.2017

               LT

               Europos Sąjungos oficialusis leidinys

               L 179/1

         TARYBOS SPRENDIMAS (ES) 2017/1249
   2017 m. birželio 16 d.
   dėl Europos Sąjungos ir Norvegijos Karalystės susitarimo dėl papildomų taisyklių, susijusių su išorės sienų ir vizų finansinės paramos priemone kaip Vidaus saugumo fondo dalimi 2014–2020 m. laikotarpiu, sudarymo Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               remdamasi Tarybos sprendimu (ES) 2017/479 (2), 2016 m. gruodžio 8 d. Komisija pasirašė Europos Sąjungos ir Norvegijos Karalystės susitarimą dėl papildomų taisyklių, susijusių su išorės sienų ir vizų finansinės paramos priemone kaip Vidaus saugumo fondo dalimi 2014–2020 m. laikotarpiu (toliau – Susitarimas), su sąlyga, kad jis bus sudarytas vėliau;

               (2)

               Europos Parlamento ir Tarybos reglamente (ES) Nr. 515/2014 (3) numatyta, kad su Šengeno acquis įgyvendinimu, taikymu ir plėtojimu susijusios valstybės turi dalyvauti priemonėje pagal jos nuostatas ir kad turi būti sudaromi jų finansinių įnašų susitarimai bei nustatomos tokiam dalyvavimui būtinos papildomos taisyklės, įskaitant nuostatas, kuriomis užtikrinama Sąjungos finansinių interesų apsauga ir Audito Rūmų audito įgaliojimai;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas; kadangi šis sprendimas grindžiamas Šengeno acquis, remdamasi to protokolo 4 straipsniu, per šešis mėnesius po to, kai Taryba nusprendžia dėl šio sprendimo, Danija turi nuspręsti, ar jį įtrauks į savo nacionalinę teisę;

               (4)

               šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (4); todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)

               šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (5); todėl Airija nedalyvauja priimant šį sprendimą ir jis nėra jai privalomas ar taikomas;

               (6)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Norvegijos Karalystės susitarimas dėl papildomų taisyklių, susijusių su išorės sienų ir vizų finansinės paramos priemone kaip Vidaus saugumo fondo dalimi 2014–2020 m. laikotarpiu (6).
   2 straipsnis
   Tarybos pirmininkas Sąjungos vardu pateikia Susitarimo 19 straipsnio 2 dalyje numatytą pranešimą ir taip išreiškia Sąjungos įsipareigojimą laikytis Susitarimo.
   3 straipsnis
   Šis sprendimas įsigalioja jo priėmimo dieną (7).

      Priimta Liuksemburge 2017 m. birželio 16 d.

            Tarybos vardu

            Pirmininkas

         E. SCICLUNA

      (1)  2017 m. gegužės 16 d. pritarimas (dar nepaskelbtas Oficialiajame leidinyje).

      (2)  2016 m. gruodžio 8 d. Tarybos sprendimas (ES) 2017/479 dėl Europos Sąjungos ir Norvegijos Karalystės susitarimo dėl papildomų taisyklių, susijusių su išorės sienų ir vizų finansinės paramos priemone kaip Vidaus saugumo fondo dalimi 2014–2020 m. laikotarpiu, pasirašymo Sąjungos vardu ir laikino taikymo (OL L 75, 2017 3 21, p. 1).

      (3)  2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB (OL L 150, 2014 5 20, p. 143).

      (4)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (5)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (6)  Susitarimo tekstas paskelbtas OL L 75, 2017 3 21, p. 3, kartu su sprendimu dėl pasirašymo.

      (7)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: 2010/96/CFSP: 2010 m. vasario 15 d. Tarybos sprendimas 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo

text:
19.2.2010

               LT

               Europos Sąjungos oficialusis leidinys

               L 44/16

         TARYBOS SPRENDIMAS 2010/96/BUSP
   2010 m. vasario 15 d.
   dėl Europos Sąjungos karinės misijos siekiant prisidėti prie Somalio saugumo pajėgų mokymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 ir 43 straipsnius,
   atsižvelgdama į Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymą,
   kadangi:

               (1)

               2009 m. gegužės 26 d. priimtoje Rezoliucijoje 1872 (2009) Jungtinių Tautų Saugumo Taryba (toliau – JTST) pabrėžė, kad svarbu atkurti, apmokyti, aprūpinti bei išlaikyti Somalio saugumo pajėgas ir paragino valstybes nares bei regionines ir tarptautines organizacijas teikti techninę pagalbą, skirtą Somalio saugumo pajėgų mokymui ir aprūpinimui. 2009 m. lapkričio 30 d. priimtoje Rezoliucijoje 1897 (2009) JTST priminė savo ankstesnes rezoliucijas ir dar kartą patvirtino, jog gerbia Somalio suverenumą, teritorinį vientisumą, politinę nepriklausomybę ir vienybę.

               (2)

               2009 m. liepos 27 d. išvadose Taryba nusprendė suaktyvinti veiksmus taikai ir vystymuisi Somalyje skatinti. Šiuo tikslu Taryba išnagrinėjo Sąjungos galimybes prisidėti prie tarptautinių pastangų, be kita ko, ir saugumo srityje.

               (3)

               2009 m. lapkričio 17 d. išvadose Taryba nurodė, kad tolesnės Sąjungos paramos Somalio saugumo sektoriui klausimas turėtų būti sprendžiamas taikant visapusišką ES požiūrį į padėtį Somalyje ir kad ši parama turėtų būti teikiama įgyvendinant didesnę ir darnią sistemą, apimančią glaudų ES bendradarbiavimą ir veiklos koordinavimą su Afrikos Sąjunga, Jungtinėmis Tautomis ir kitais svarbiais partneriais, visų pirma Jungtinėmis Amerikos Valstijomis. Afrikos Sąjungos klausimu Taryba taip pat pabrėžė svarbų Afrikos Sąjungos misijos Somalyje (toliau – AMISOM) vaidmenį.

               (4)

               2009 m. lapkričio 17 d. Taryba patvirtino krizių valdymo koncepciją dėl galimos Europos saugumo ir gynybos misijos siekiant prisidėti prie Somalio pereinamojo laikotarpio federalinės Vyriausybės (toliau – PFV) saugumo pajėgų mokymo ir paprašė vykdyti tolesnį planavimo darbą. Politinis ir saugumo komitetas (toliau – PSK), atsižvelgdamas į tai, paskyrė planavimo instituciją.

               (5)

               2009 m. lapkričio 18 d. ir 2010 m. sausio 23 d. laiškuose PFV atitinkamai pareiškė, jog dėkoja už Sąjungos pastangas Somalio saugumo pajėgų mokymui koordinuoti ir jos dedamas pastangas įtvirtinti taiką ir stabilumą Somalyje; ir užtikrino Sąjungą, kad ji yra pasiryžusi prisiimti atsakomybę dėl naujokų įdarbinimo, mokymo bei išlaikymo; ji taip pat pabrėžė savo įsipareigojimą dėl platesnės saugumo sektoriaus politikos Somalyje.

               (6)

               2009 m. lapkričio 30 d. laiške Afrikos Sąjungos specialiojo įgaliotinio Somaliui pavaduotojas Afrikos Sąjungos komisijos vardu palankiai įvertino pozityvią ES nuostatą dėl daugiau kaip 2 000 Somalio saugumo pajėgų narių mokymo.

               (7)

               2009 m. gruodžio 8 d. Taryba pasirinko karinės strategijos variantą, kuris būtų taikomas vykdant potencialią ES karinę misiją.

               (8)

               2009 m. gruodžio 31 d. ataskaitoje JTST Jungtinių Tautų Generalinis Sekretorius nurodė krizių valdymo koncepciją dėl galimos Europos saugumo ir gynybos politikos misijos siekiant prisidėti prie Somalio saugumo pajėgų mokymo ir pabrėžė, jog tikimasi, kad įgyvendinant ES planą, pagal kurį bus vykdomas mokymas, bus užtikrinta, kad ES instruktoriai laikytųsi suderintų ir patvirtintų mokymo programų.

               (9)

               2010 m. sausio 5 d. laiške Ugandos gynybos ministras palankiai įvertino numatomą Sąjungos misiją Somalio saugumo sektoriui remti ir pakvietė Sąjungą bent vienerius metus dalyvauti Ugandoje vykdomame Somalio saugumo pajėgų mokyme.

               (10)

               2010 m. sausio 20 d. Sąjunga pateikė PFV pasiūlymą prisidėti prie Somalio saugumo pajėgų mokymo.

               (11)

               2010 m. sausio 25 d. išvadose Taryba sutiko parengti ES karinę misiją, kuri prisidėtų prie Somalio saugumo pajėgų mokymo Ugandoje, kur jau vyksta Somalio pajėgų mokymas. Misija tai taip pat sudarytų palankesnes sąlygas ES veiksmus koordinuoti su AMISOM veiksmais. Be to, Taryba pritarė tam, kad ES karinė misija būtų pradėta 2010 m. pavasarį, kai, kaip numatyta, bus surinkta kita apmokomų asmenų grupė, ir kad ji būtų vykdoma aktyviai koordinuojant veiksmus su partneriais, įskaitant PFV, Ugandą, Afrikos Sąjungą, Jungtines Tautas ir Jungtines Amerikos Valstijas. Taryba pripažino, kad šį mokymą reikia vykdyti kaip platesnių tarptautinių pastangų dalį, ir jis, inter alia, apimtų apmokomų asmenų patikrinimą, į Mogadišą grįžusių pajėgų stebėseną bei mokymą ir atlyginimų kareiviams finansavimą bei mokėjimą.

               (12)

               PSK turėtų, Tarybos ir vyriausiojo įgaliotinio atsakomybe, vykdyti ES karinės misijos politinę priežiūrą, užtikrinti strateginį vadovavimą šiai misijai ir priimti atitinkamus sprendimus pagal Europos Sąjungos sutarties (toliau – ES sutartis) 38 straipsnio trečią pastraipą.

               (13)

               Reikia, kad būtų deramasi dėl tarptautinių susitarimų, susijusių su trečiųjų valstybių dalyvavimu ES misijose bei su ES padalinių ir personalo statusu, ir kad tokie susitarimai būtų sudaryti.

               (14)

               Vadovaujantis ES sutarties 41 straipsnio 2 dalimi ir 2008 m. gruodžio 18 d. Tarybos sprendimu 2008/975/BUSP, nustatančiu Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmą (Athena) (1) (toliau – ATHENA), su šiuo sprendimu susijusias veiklos išlaidas, atsirandančias dėl karinio ar gynybinio pobūdžio operacijų, turėtų padengti valstybės narės.

               (15)

               ES sutarties 28 straipsnio 1 dalyje numatyta, kad priemonės, kurias Sąjunga gali naudoti, nustatomos Tarybos sprendimais. ES karinės misijos bendrųjų išlaidų orientacinė finansavimo suma 12 mėnesių laikotarpiui yra tiksliausias dabar įmanomas įvertis ir ji neturi įtakos galutinėms sumoms, įtrauktinoms į biudžetą, kuris turi būti patvirtintas pagal ATHENA nustatytas taisykles.

               (16)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus. Todėl Danija nedalyvauja finansuojant šią misiją,

         PRIĖMĖ ŠĮ SPRENDIMĄ:
   1 straipsnis
   Misija
   1.   Sąjunga vykdo karinę mokymo misiją (toliau – EUTM Somalia), siekiant prisidėti prie Somalio pereinamojo laikotarpio federalinės Vyriausybės (toliau – PFV), kaip veikiančios Vyriausybės, kuri tarnauja Somalio piliečiams, stiprinimo. Visų pirma šios ES karinės misijos tikslas – prisidėti prie visapusiško ir tvaraus Somalio saugumo sektoriaus vystymosi ateityje stiprinant Somalio saugumo pajėgas – vykdant žemesnio nei būrio vado rango ir būrio vado rango 2 000 Somalio pajėgų naujokų specialų karinį mokymą ir teikiant paramą Ugandos vykdomam jų mokymui, įskaitant atitinkamą modulinį ir specializuotą mokymą, skirtą karininkams ir liktiniams. ES karinė misija veikia glaudžiai bendradarbiaudama ir koordinuodama veiklą su kitais tarptautinės bendruomenės subjektais, ypač su Jungtinėmis Tautomis, Afrikos Sąjungos misija Somalyje (toliau – AMISOM) ir Jungtinėmis Amerikos Valstijomis.
   2.   Tuo tikslu vykdomas ES karinis mokymas vyksta daugiausia Ugandoje, vadovaujantis ES misijos siekiant prisidėti prie Somalio saugumo pajėgų mokymo politiniu tikslu, kaip apibrėžta 2009 m. lapkričio 17 d. Tarybos patvirtintoje krizių valdymo koncepcijoje. Vienas iš šios ES karinės misijos padalinių taip pat dislokuojamas Nairobyje.
   2 straipsnis
   ES misijos vado skyrimas
   1.   Pulkininkas Ricardo GONZÁLEZ ELUL skiriamas ES misijos vadu.
   2.   ES misijos vadas vykdo ES operacijos vado ir ES pajėgų vado funkcijas.
   3 straipsnis
   ES štabo įkūrimas
   ES misijos štabas įkuriamas Ugandoje. Jam taip pat priklausys ryšių palaikymo biuras Nairobyje ir paramos grupė Briuselyje. Jis vykdys tiek operacijos štabo, tiek pajėgų štabo funkcijas.
   4 straipsnis
   Misijos planavimas ir pradžia
   Taryba priima sprendimą pradėti ES karinę misiją po to, kai patvirtinamas misijos planas.
   5 straipsnis
   Politinė priežiūra ir strateginis vadovavimas
   1.   Tarybos ir Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) atsakomybe, Politinis ir saugumo komitetas (toliau – PSK) vykdo ES karinės misijos politinę priežiūrą ir strategiškai jai vadovauja. Taryba įgalioja PSK priimti atitinkamus sprendimus pagal Europos Sąjungos sutarties (toliau – ES sutartis) 38 straipsnį. Šis įgaliojimas apima teises iš dalies keisti planavimo dokumentus, įskaitant misijos planą ir vadovavimo grandinę. Jis taip pat apima teises priimti sprendimus dėl ES misijos vado skyrimo. Tarybai paliekama sprendimų dėl ES karinės misijos tikslų ir jos užbaigimo priėmimo teisė.
   2.   PSK reguliariai atsiskaito Tarybai.
   3.   PSK reguliariai gauna ataskaitas iš Europos Sąjungos karinio komiteto (toliau – ESKK) pirmininko dėl ES karinės misijos vykdymo. Prireikus PSK gali kviesti ES misijos vadą į savo posėdžius.
   6 straipsnis
   Karinis vadovavimas
   1.   ESKK stebi, kad ES karinė misija, už kurios vykdymą atsako ES misijos vadas, būtų tinkamai vykdoma.
   2.   ESKK reguliariai gauna ES misijos vado ataskaitas. Prireikus jis gali kviesti ES misijos vadą į savo posėdžius.
   3.   Ryšys su ES misijos vadu pirmiausiai palaikomas per ESKK pirmininką.
   7 straipsnis
   Sąjungos reagavimo veiksmų įgyvendinimas ir derinimas
   1.   Vyriausiasis įgaliotinis užtikrina šio sprendimo įgyvendinimą ir jo derinimą su visais Sąjungos išorės veiksmais, be kita ko, su Sąjungos vystymo programomis.
   2.   ES misijos vadas padeda vyriausiajam įgaliotiniui įgyvendinti šį sprendimą.
   8 straipsnis
   Trečiųjų valstybių dalyvavimas
   1.   Nedarant poveikio Sąjungos sprendimų priėmimo autonomijai ir bendrai institucinei sąrangai bei vadovaujantis atitinkamomis Europos Vadovų Tarybos gairėmis, trečiosios valstybės gali būti kviečiamos dalyvauti misijoje.
   2.   Taryba įgalioja PSK kviesti trečiąsias valstybes prisidėti prie misijos ir pagal ES misijos vado bei ESKK rekomendacijas priimti atitinkamus sprendimus dėl pritarimo siūlomam indėliui į misiją.
   3.   Išsamios trečiųjų valstybių dalyvavimo sąlygos nustatomos susitarimuose, kurie sudaromi vadovaujantis ES sutarties 37 straipsniu ir Sutarties dėl Europos Sąjungos veikimo (toliau – SESV) 218 straipsnyje nustatyta tvarka. Jei Sąjunga ir trečioji valstybė yra sudariusios susitarimą, nustatantį pastarosios dalyvavimo Sąjungos krizių valdymo misijose sąlygas, tokio susitarimo nuostatos taikomos vykdant šią misiją.
   4.   Trečiosios valstybės, skiriančios svarų karinį indėlį į ES karinę misiją, kasdienio misijos valdymo klausimais turi tas pačias teises ir pareigas, kaip ir misijoje dalyvaujančios valstybės narės.
   5.   Taryba įgalioja PSK priimti atitinkamus sprendimus dėl Prisidedančių šalių komiteto įsteigimo, jei trečiųjų valstybių skirtas karinis indėlis yra svarus.
   9 straipsnis
   ES vadovaujamo personalo statusas
   ES vadovaujamų padalinių ir personalo statusas, įskaitant privilegijas, imunitetus ir kitas garantijas, reikalingas jų misijai įvykdyti ir sklandžiai veikti, gali būti nustatomas susitarime, kuris sudaromas vadovaujantis ES sutarties 37 straipsniu ir SESV 218 straipsnio 3 dalyje nustatyta tvarka.
   10 straipsnis
   Finansinės nuostatos
   1.   Bendrosios ES karinės misijos išlaidos valdomos pagal 2008 m. gruodžio 18 d. Tarybos sprendimą 2008/975/BUSP, nustatantį Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmą (Athena) (2) (toliau – ATHENA).
   2.   ES karinės misijos bendrųjų išlaidų orientacinė finansavimo suma yra 4,8 mln. EUR. ATHENA 32 straipsnio 3 dalyje nurodytos orientacinės sumos procentinė dalis yra 60 %.
   11 straipsnis
   Informacijos teikimas trečiosioms šalims
   1.   Vyriausiasis įgaliotinis įgaliojamas pagal Tarybos saugumo nuostatus (3) teikti Jungtinėms Tautoms (toliau – JT), Afrikos Sąjungai (AS, AMISOM) ir kitoms trečiosioms šalims, susijusioms su šiuo sprendimu, ES įslaptintą informaciją ir ES karinės misijos tikslais priimtus dokumentus neviršijant kiekvienai iš jų suteiktos atitinkamos slaptumo žymos.
   2.   Vyriausiasis įgaliotinis įgaliojamas teikti JT, AS, AMISOM ir kitoms trečiosioms šalims, susijusioms su šiuo sprendimu, ES neįslaptintus dokumentus, susijusius su ES karinės misijos svarstymu Taryboje, kuriems pagal Tarybos darbo tvarkos taisyklių (4) 6 straipsnio 1 dalį taikomas profesinės paslapties reikalavimas.
   12 straipsnis
   Įsigaliojimas ir užbaigimas
   1.   Šis sprendimas įsigalioja jo priėmimo dieną.
   2.   ES karinė misija baigiasi 2011 m., surengus du iš eilės šešių mėnesių trukmės mokymus.
   3.   Šis sprendimas panaikinamas nuo ES štabo ir ryšių palaikymo biuro Nairobyje uždarymo ir paramos grupės Briuselyje veiklos nutraukimo datos, laikantis patvirtintų ES karinės misijos užbaigimo planų ir nedarant poveikio ATHENA nustatytoms ES karinės misijos audito ir ataskaitų teikimo procedūroms.
   13 straipsnis
   Paskelbimas
   1.   Šis sprendimas skelbiamas Europos Sąjungos oficialiajame leidinyje.
   2.   PSK sprendimai dėl ES misijos vado paskyrimo ir dėl pritarimo trečiųjų valstybių indėliams, taip pat dėl Prisidedančių šalių komiteto įsteigimo skelbiami Europos Sąjungos oficialiajame leidinyje.

      Priimta Briuselyje 2010 m. vasario 15 d.

            Tarybos vardu

            Pirmininkas

         Á. GABILONDO

      (1)  OL L 345, 2008 12 23, p. 96.

      (2)  OL L 345, 2008 12 23, p. 96.

      (3)  2001 m. kovo 19 d. Tarybos sprendimas 2001/264/EB dėl Tarybos saugumo nuostatų patvirtinimo (OL L 101, 2001 4 11, p. 1).

      (4)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).


title: Europos Parlamento sprendimas dėl Tarpinstitucinio susitarimo dėl Tarybos sprendimo, iš dalies keičiančio Sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką, sudarymo bendro pareiškimo forma (naujoji reguliavimo procedūra su tikrinimu) (10125/2006 - C6-0208/2006 - 2006/2152(ACI))

text:
C 303 E/806           LT                            Europos Sąjungos oficialusis leidinys                                       2006 12 13

2006 m. liepos 6 d., ketvirtadienis
              P6_TA(2006)0309

              Komisijai suteikti įgyvendinimo įgaliojimai (Tarpinstitucinis susitarimas)

              Europos Parlamento sprendimas dėl Tarpinstitucinio susitarimo dėl Tarybos sprendimo, iš dalies
              keičiančio Sprendimą 1999/468/EB, nustatantį Komisijos naudojimosi jai suteiktais įgyvendinimo
              įgaliojimais tvarką, sudarymo bendro pareiškimo forma (naujoji reguliavimo procedūra su tikrinimu)
                                        (10125/2006 — C6-0208/2006 — 2006/2152(ACI))

              Europos Parlamentas,

              — atsižvelgdamas į Europos bendrijos steigimo sutartį, ypač į jos 202 straipsnio trečią įtrauką,

              — atsižvelgdamas į 1999 m. birželio 28 d. Tarybos sprendimą 1999/468/EB, nustatantį Komisijos naudoji-
                mosi jai suteiktais įgyvendinimo įgaliojimais tvarką (1),

              — atsižvelgdamas į Komisijos pasiūlymą dėl Tarybos sprendimo, iš dalies keičiančio Sprendimą
                1999/468/EB (KOM (2002)0719) (2),

              — atsižvelgdamas į 2002 m. vasario 5 d. buvusio Komisijos Pirmininko R. Prodžio pareiškimą Europos
                Parlamentui („Prodžio deklaracija“),

              — atsižvelgdamas į savo 2003 m. rugsėjo 2 d. poziciją (3),

              — atsižvelgdamas į savo 2002 m. vasario 5 d. rezoliuciją dėl teisės aktų, reglamentuojančių finansines
                paslaugas, įgyvendinimo (4),

              — atsižvelgdamas į iš dalies pakeistą Komisijos pasiūlymą (KOM(2004)0324) (5),

              — atsižvelgdamas į Tarybos sprendimo projektą (10126/1/2006 — C6-0190/2006) (6),

              — atsižvelgdamas į bendro pareiškimo projektą (10125/2006 — C6-0208/2006),

              — atsižvelgdamas į Darbo tvarkos taisyklių 120 straipsnio 1 dalį,

              — atsižvelgdamas į Konstitucinių reikalų komiteto pranešimą (A6-0237/2006), kadangi,

              A. praėjusį rudenį Taryba ir Komisija susitarė pradėti derybas dėl galimybių tęsti komitologijos procedūrų
                 reformą remiantis iš dalies pakeistu Komisijos pasiūlymu,

              B. 2005 m. lapkričio 10 d. Pirmininkų sueiga nusprendė pradėti diskusijas su Taryba ir Komisija dėl komi-
                 tologijos procedūrų ir šiuo tikslu suteikė Komitetų pirmininkų sueigos pirmininkui ir atsakingo komiteto
                 pranešėjui įgaliojimus, kurie buvo atnaujinti 2006 m. sausio 19 d.,

              C. šių derybų metu parengtas naujos procedūros projektas ir pareiškimų projektai, susiję su sprendimu,
                 kuris turi būti priimtas dėl šios procedūros,

              D. į 1999 m. sprendimą dėl komitologijos bus įtraukta nauja procedūra (vadinamoji „reguliavimo procedūra
                 su tikrinimu“), suteiksianti Europos Parlamentui ir Tarybai vienodas teises tikrinti „kvaziteisėkūros“ prie-
                 mones, kuriomis įgyvendinamas bendru sprendimu priimtas aktas, ir tokias priemones atmesti,

              (1) OL L 184, 1999 7 17, p. 23.
              (2) Dar neskelbta OL.
              (3) OL C 76 E, 2004 3 25, p. 82.
              (4) OL C 284 E, 2002 11 21, p. 115.
              (5) Dar neskelbta OL.
              (6) Dar neskelbta OL.
 ---pagebreak--- 2006 12 13          LT                           Europos Sąjungos oficialusis leidinys                                         C 303 E/807

                                                                                2006 m. liepos 6 d., ketvirtadienis
             E. vyriausybių ir valstybių vadovų pasirašytoje Sutartyje dėl Konstitucijos Europai numatyta, kad
                Parlamentas turi teisę atšaukti įgaliojimų delegavimą (I-36 straipsnis). galutiniame tekste dėl naujosios
                reguliavimo procedūros su tikrinimu nenustatyta tokia Parlamento teisė. Todėl teisė atšaukti deleguotus
                įgaliojimus išliks vienas iš pagrindinių Europos Parlamento reikalavimų ir tai galėtų būti pasiekta
                Konstitucine sutartimi,

             F. sprendimas bus priimtas kartu su Europos Parlamento, Tarybos ir Komisijos bendru pareiškimu,
                Komisijos pareiškimu, kuris turi būti įtrauktas į Tarybos protokolą, ir Komisijos pareiškimais dėl naujos
                procedūros įgyvendinimo ir taikymo,

             G. šiuose pareiškimuose atspindimi svarbūs aspektai, kuriuos į derybas įtraukė trys institucijos ir be kurių
                nebūtų pasiektas kompromisas dėl naujos procedūros ir nebūtų užtikrintas jos praktinis poveikis;

             1.   pritaria prie šio sprendimo pridedamo susitarimo bendro pareiškimo forma sudarymui;

             2. atkreipia dėmesį į Komisijos pareiškimą, susijusį su bendru pareiškimu, dėl jos įsipareigojimo imtis skai-
             drumo priemonių;

             3. atkreipia dėmesį Komisijos ta pačia proga padarytus pareiškimus dėl kalbų režimo, tikrinimo laikotarpio
             pradžios ir galiojančių aktų suderinimo;

             4.   paveda Pirmininkui perduoti šį sprendimą Tarybai ir Komisijai susipažinti.

             Europos Parlamento, Tarybos ir Komisijos pareiškimas

             1. Europos Parlamentas, Taryba ir Komisija palankiai vertina tai, kad netrukus bus priimtas Tarybos spren-
             dimas, iš dalies keičiantis 1999 m. birželio 28 d. Tarybos sprendimą 1999/468/EB, nustatantį Komisijos
             naudojimosi jai suteiktais įgyvendinimo įgaliojimais tvarką (1). Į 1999 m. sprendimą įtraukus naują proce-
             dūrą, vadinamą „reguliavimo procedūra su tikrinimu“, teisėkūros institucijoms bus suteikta teisė tikrinti pagal
             bendro sprendimo procedūrą priimto dokumento įgyvendinimo kvaziteisėkūros priemones.

             2. Europos Parlamentas, Taryba ir Komisija pabrėžia, kad atsižvelgiant į galiojančią Sutartį šiuo sprendimu
             numatomas Europos Parlamento pageidavimą tikrinti, kaip įgyvendinami pagal bendro sprendimo procedūrą
             priimti dokumentai, tenkinantis horizontalus sprendimas.

             3. Nepažeidžiant teisės aktus leidžiančių institucijų prerogatyvų, Europos Parlamentas ir Taryba pripažįsta,
             kad pagal geros teisėkūros principus įgyvendinimo įgaliojimai Komisijai turi būti suteikti nenustatant
             termino. Tačiau, kai per nustatytą laikotarpį būtina adaptuoti teisės aktus, Europos Parlamentas, Taryba ir
             Komisija mano, kad nuostata, pagal kurią Komisija turėtų pateikti pasiūlymą patikslinti arba panaikinti
             nuostatas dėl įgyvendinimo įgaliojimų perdavimo, sustiprintų teisėkūros institucijų vykdomą kontrolę.

             4. Įsigaliojus šiai naujai procedūrai, ji bus taikoma pagal bendro sprendimo procedūrą priimtuose doku-
             mentuose numatytoms kvaziteisėkūros priemonėms, įskaitant priemones, numatytas dokumentuose, kurie
             bus priimti ateityje finansinių paslaugų srityje (Lamfalussy dokumentai). Tačiau, kad ši procedūra būtų
             taikoma pagal bendro sprendimo procedūrą priimtiems jau galiojantiems dokumentams, jie turi būti pritai-
             kyti pagal taikomas procedūras, kad Sprendimo 1999/468/EB 5 straipsnyje nustatyta reguliavimo procedūra
             būtų pakeista reguliavimo procedūra su tikrinimu kiekvienu atveju, kai yra numatytos priemonės, priklau-
             sančios jos taikymo sričiai.

             (1) OL L 184, 1999 7 17, p. 23.
 ---pagebreak--- C 303 E/808           LT                            Europos Sąjungos oficialusis leidinys                                         2006 12 13

2006 m. liepos 6 d., ketvirtadienis
              5.   Europos Parlamentas, Taryba ir Komisija mano, kad šie dokumentai turėtų būti pataisyti skubos tvarka:

              a) Europos Parlamento ir Tarybos reglamentas dėl teiginių apie maisto produktų maistingumą ir sveikatin-
                 gumą (dar nepaskelbtas Oficialiajame leidinyje);

              b) 2006 m. birželio 14 d. Europos Parlamento ir Tarybos direktyva 2006/49/EB dėl 1993 m. kovo 15 d.
                 Tarybos direktyvos 93/6/EEB dėl investicinių įmonių ir kredito įstaigų kapitalo pakankamumo naujos
                 redakcijos (dar nepaskelbta Oficialiajame leidinyje);

              c) 2006 m. birželio 14 d. Europos Parlamento ir Tarybos direktyva 2006/48/EB dėl 2000 m. kovo 20 d.
                 Europos Parlamento ir Tarybos direktyvos 2000/12/EB dėl kredito įstaigų veiklos pradėjimo ir vykdymo
                 naujos redakcijos (dar nepaskelbta Oficialiajame leidinyje);

              d) 2006 m. gegužės 17 d. Europos Parlamento ir Tarybos direktyva 2006/43/EB dėl teisės aktų nustatyto
                 metinės finansinės atskaitomybės ir konsoliduotos finansinės atskaitomybės audito, iš dalies keičianti
                 Tarybos direktyvas 78/660/EEB ir 83/349/EEB bei panaikinanti Tarybos direktyvą 84/253/EEB (OL L 157,
                 2006 6 9, p. 87);

              e) 2006 m. kovo 15 d. Europos Parlamento ir Tarybos reglamentas (EB) Nr. 562/2006, nustatantis
                 taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas)
                 (OL L 105, 2006 4 13, p. 1);

              f)   2005 m. spalio 26 d. Europos Parlamento ir Tarybos direktyva 2005/60/EB dėl finansų sistemos
                   apsaugos nuo jos panaudojimo pinigų plovimui ir teroristų finansavimui (OL L 309, 2005 11 25,
                   p. 15);

              g) 2005 m. liepos 6 d. Europos Parlamento ir Tarybos direktyva 2005/32/EB, nustatanti ekologinio projek-
                 tavimo reikalavimų energiją vartojantiems gaminiams nustatymo sistemą ir iš dalies keičianti Tarybos
                 direktyvą 92/42/EEB bei Europos Parlamento ir Tarybos direktyvas 96/57/EB ir 2000/55/EB (OL L 191,
                 2005 7 22, p. 29);

              h) 2005 m. kovo 9 d. Europos Parlamento ir Tarybos direktyva 2005/1/EB, iš dalies keičianti Tarybos direk-
                 tyvas 73/239/EEB, 85/611/EEB, 91/675/EEB, 92/49/EEB bei 93/6/EEB, taip pat Direktyvas 94/19/EB,
                 98/78/EB, 2000/12/EB, 2001/34/EB, 2002/83/EB ir 2002/87/EB, siekiant sukurti naują finansinių
                 paslaugų komitetų organizacinę struktūrą (OL L 79, 2005 3 24, p. 9);

              i)   2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių
                   pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis
                   Tarybos direktyvą 91/414/EEB (OL L 70, 2005 3 16, p. 1);

              j)   2004 m. gruodžio 15 d. Europos Parlamento ir Tarybos direktyva 2004/109/EB dėl informacijos apie
                   emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų
                   suderinimo, iš dalies keičianti Direktyvą 2001/34/EB (OL L 390, 2004 12 31, p. 38);

              k) 2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių
                 rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos
                 direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1);

              l)   2003 m. lapkričio 4 d. Europos Parlamento ir Tarybos direktyva 2003/71/EB dėl prospekto, kuris turi
                   būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies
                   keičianti Direktyvą 2001/34/EB (OL L 345, 2003 12 31, p. 64);

              m) 2003 m. rugsėjo 22 d. Europos Parlamento ir Tarybos reglamentas (EB) Nr. 1829/2003 dėl genetiškai
                 modifikuoto maisto ir pašarų (OL L 268, 2003 10 18, p. 1);

              n) 2003 m. birželio 3 d. Europos Parlamento ir Tarybos direktyva 2003/41/EB dėl įstaigų, atsakingų už
                 profesinių pensijų skyrimą, veiklos ir priežiūros (OL L 235, 2003 9 23, p. 10);
 ---pagebreak--- 2006 12 13           LT                          Europos Sąjungos oficialusis leidinys                                       C 303 E/809

                                                                                2006 m. liepos 6 d., ketvirtadienis
             o) 2003 m. sausio 28 d. Europos Parlamento ir Tarybos direktyva 2003/6/EB dėl prekybos vertybiniais
                popieriais, pasinaudojant viešai neatskleista informacija, ir manipuliavimo rinka (piktnaudžiavimo rinka)
                (OL L 96, 2003 4 12, p. 16);
             p) 2003 m. sausio 27 d. Europos Parlamento ir Tarybos direktyva 2002/96/EB dėl elektros ir elektroninės
                įrangos atliekų (OL L 37, 2003 2 13, p. 24);
             q) 2003 m. sausio 27 d. Europos Parlamento ir Tarybos direktyva 2002/95/EB dėl tam tikrų pavojingų
                medžiagų naudojimo elektros ir elektroninėje įrangoje apribojimo (OL L 37, 2003 2 13, p. 19);
             r) 2002 m. gruodžio 16 d. Europos Parlamento ir Tarybos direktyva 2002/87/EB dėl finansiniam konglo-
                meratui priklausančių kredito įstaigų, draudimo įmonių ir investicinių firmų papildomos priežiūros, ir iš
                dalies keičianti Tarybos direktyvas 73/239/EEB, 79/267/EEB, 92/49/EEB, 92/96/EEB, 93/6/EEB ir
                93/22/EEB bei Europos Parlamento ir Tarybos direktyvas 98/78/EB ir 2000/12/EB (OL L 35, 2003 2 11,
                p. 1);
             s) 2002 m. liepos 19 d. Europos Parlamento ir Tarybos reglamentas (EB) Nr. 1606/2002 dėl tarptautinių
                apskaitos standartų taikymo (OL L 243, 2002 9 11, p. 1);
             t)   2002 m. sausio 21 d. Europos Parlamento ir Tarybos direktyva 2001/107/EB iš dalies keičianti Tarybos
                  direktyvą 85/611/EEB dėl įstatymų ir kitų teisės aktų, susijusių su kolektyvinio investavimo į perlei-
                  džiamus vertybinius popierius subjektais (KIPVPS), derinimo siekiant reguliuoti valdymo įmonių veiklą ir
                  supaprastintus prospektus (OL L 41, 2002 2 13, p. 20);
             u) 2001 m. lapkričio 6 d. Europos Parlamento ir Tarybos direktyva 2001/83/EB dėl Bendrijos kodekso,
                reglamentuojančio žmonėms skirtus vaistus (OL L 311, 2001 11 28, p. 67);
             v) 2001 m. kovo 12 d. Europos Parlamento ir Tarybos direktyva 2001/18/EB dėl genetiškai modifikuotų
                organizmų apgalvoto išleidimo į aplinką ir panaikinanti Tarybos direktyvą 90/220/EEB (OL L 106,
                2001 4 17, p. 1);
             w) 2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos
                veiksmų vandens politikos srityje pagrindus (OL L 327, 2000 12 22, p. 1);
             x) 2000 m. rugsėjo 18 d. Europos Parlamento ir Tarybos direktyva 2000/53/EB dėl eksploatuoti netinkamų
                transporto priemonių (OL L 269, 2000 10 21, p. 34);
             y) 1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų patei-
                kimo į rinką (OL L 123, 1998 4 24, p. 1).
             Šiuo tikslu Komisija nurodė, kad ji netrukus Europos Parlamentui ir Tarybai pateiks pasiūlymus dėl pirmiau
             nurodytų dokumentų keitimo, kad būtų įvesta reguliavimo procedūra su tikrinimu ir atitinkamai panaikintos
             tų dokumentų nuostatos, kuriose numatytas Komisijai perduotų įgyvendinimo įgaliojimų pasibaigimo
             terminas. Europos Parlamentas ir Taryba užtikrins, kad šie pasiūlymai būtų kuo greičiau priimti.
             6. Europos Parlamentas, Taryba ir Komisija primena, kad pagal 2003 m. gruodžio 16 d. tarpinstitucinį
             susitarimą dėl geresnės teisėkūros (1) teisės aktų įgyvendinimo priemonėms tenka svarbus vaidmuo. Taip pat
             jie mano, kad bendri 1998 m. gruodžio 22 d. tarpinstitucinio susitarimo principai dėl bendrųjų Bendrijos
             teisės aktų rengimo kokybės gairių (2) turėtų visais atvejais būti taikomi bendro pobūdžio priemonėms,
             priimtoms taikant naują reguliavimo su tikrinimu procedūrą.

             (1) OL C 321, 2003 12 31, p. 1.
             (2) OL C 73, 1999 3 17, p. 1.


title: 2014/433/BUSP: 2014 m. liepos 3 d. Politinio ir saugumo komiteto sprendimas Atalanta/3/2014 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES operacijos vado skyrimo

text:
5.7.2014

               LT

               Europos Sąjungos oficialusis leidinys

               L 198/5

         POLITINIO IR SAUGUMO KOMITETO SPRENDIMAS ATALANTA/3/2014
   2014 m. liepos 3 d.
   dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES operacijos vado skyrimo

      (2014/433/BUSP)

   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1) (Atalanta), ypač į jų 6 straipsnį,
   kadangi:

               (1)

               pagal Bendrųjų veiksmų 2008/851/BUSP 6 straipsnio 1 dalį Taryba įgaliojo Politinį ir saugumo komitetą (PSK) priimti sprendimus dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo, ES operacijos vado skyrimo (toliau – ES operacijos vadas);

               (2)

               2012 m. gruodžio 18 d. PSK priėmė Sprendimą Atalanta/4/2012 (2), kuriuo kontradmirolas Robert TARRANT paskirtas ES operacijos vadu;

               (3)

               Jungtinė Karalystė pasiūlė, kad ES operacijos vado pareigose kontradmirolą Robert TARRANT pakeistų generolas majoras Martin SMITH;

               (4)

               ES karinis komitetas pritaria tam pasiūlymui;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   Nuo 2014 m. rugpjūčio 27 d. generolas majoras Martin SMITH skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo, ES operacijos vadu.
   2 straipsnis
   Sprendimas Atalanta/4/2012 panaikinamas.
   3 straipsnis
   Šis sprendimas įsigalioja jo priėmimo dieną.
   Jis taikomas nuo 2014 m. rugpjūčio 27 d.

      Priimta Briuselyje 2014 m. liepos 3 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 301, 2008 11 12, p. 33.

      (2)  2012 m. gruodžio 18 d. Politinio ir saugumo komiteto sprendimas Atalanta/4/2012 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES operacijos vado skyrimo (OL L 352, 2012 12 21, p. 46).


title: 2015 m. balandžio 29 d. Europos Parlamento sprendimas (ES) 2015/1693 dėl Europos GNSS agentūros 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/364

      EUROPOS PARLAMENTO SPRENDIMAS (ES) 2015/1693
      2015 m. balandžio 29 d.
      dėl Europos GNSS agentūros 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos GNSS agentūros 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos GNSS agentūros 2013 finansinių metų metinių finansinių ataskaitų kartu su Agentūros atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Agentūra įvykdė 2013 finansinių metų biudžetą (05304/2015 – C8–0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 2010 m. rugsėjo 22 d. Europos Parlamento ir Tarybos reglamentą (ES) Nr. 912/2010, kuriuo įsteigiama Europos GNSS agentūra, panaikinamas Tarybos reglamentas (EB) Nr. 1321/2004 dėl Europos palydovinės radijo navigacijos programų valdymo struktūrų sukūrimo ir iš dalies keičiamas Europos Parlamento ir Tarybos reglamentas (EB) Nr. 683/2008 (5), ypač į jo 14 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (7), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir į V priedą,

                  —

                  atsižvelgdamas į Biudžeto kontrolės komiteto pranešimą (A8–0095/2015),

         1.

            patvirtina Europos GNSS agentūros vykdomajam direktoriui, kad Agentūros 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos GNSS agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 442, 2014 12 10, p. 318.

         (2)  Žr. 1 išnašą.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 276, 2010 10 20, p. 11.

         (6)  OL L 357, 2002 12 31, p. 72.

         (7)  OL L 328, 2013 12 7, p. 42.